Leo Ajkic

**Leo Ajkic** (født 1983) er en jugoslaviskfødt norsk programleder for radio og TV. Han har blant annet vært programleder for seriene *[[Flukt (TV-serie)|Flukt]]* og *[[Rus (TV-serie)|Rus]]* på NRK. Han har blitt tildelt Gullruten tre ganger samt Fritt Ords honnørpris.

## Bakgrunn og utdanning
Ajkic ble født den 21. november 1983 i Mostar i Jugoslavia. Han og familien flyktet fra Mostar i Bosnia på grunn av borgerkrigen i Jugoslavia da han var syv år. De bodde først en tid i Tyskland og i Kroatia, de forsøkte å ta seg tilbake til Bosnia noe krigssituasjonen gjorde vanskelig. Han deltok i kretsmesterskapet i matematikk da han bodde i Jugoslavia. Moren har kroatisk bakgrunn og faren bosnisk. Etter fire år på flukt kom de til Norge. Ajkic var da elleve år gammel.

Han påbegynte en universitetsutdannelse med emnene akademisk skriving, examen philosophicum, og sosialantropologi ved Universitetet i Bergen.

## Karriere
Ajkic startet med TV i 2007 da han produserte to sesonger av serien *Kåk*, *Gate* og *THC-effekten* sammen med Synopsis Film for BTV, Bergens Tidendes TV-kanal. Under innspillingen av *Kåk* kastet han en katt av Kjersti Berges terrasse, noe som fikk ham anmeldt av organisasjonen Kattens Vern og Mattilsynet. Tross seerstorm og politianmeldelser ble saken henlagt. I 2010 begynte han i NRK P3. Sommeren 2011 var han programleder for *Badevaktene* og lagde serien *Leo tester Hove* to år på rad. Høsten 2011 jobbet han i *[[Banden]]* på P3, *[[Trygdekontoret (TV-program)|Trygdekontoret]]* på NRK3 og *[[TV-aksjonen 2011]]* på NRK1. Våren 2012 ledet han serien *Leo & de utstøtte* på NRK P3 og høsten 2012 ledet han tv-programmet *[[Leo og u-landslaget]]* på NRK3. I 2013 og 2014 var han programleder for *[[Typen til]]* på NRK3 som var en oppfølger til Live Nelviks *[[Dama til]]* fra 2011. Ajkic var da en av personene Nelvik var «dama til». Han ble nominert til publikumsprisen foran Gullruten 2013.

Januar og februar 2017 var han programleder for TV-serien *[[Flukt (TV-serie)|Flukt]]* på NRK1 hvor han ga et innblikk i hverdagen til noen av de som flykter. Etter serien ble han tildelt Fritt Ords honnør-pris. I begrunnelsen heter det blant annet «I Flukt har Ajkic bevisst brukt sin egen bakgrunn som flyktning for å fortelle de personlige og dramatiske historiene til flyktninger i Europa og Norge: Hvem er de, hvordan lever de, hva tenker de, hva drømmer de om?». Han ble også kåret til beste mannlige programleder under Gullruten 2017 og var nominert til pulibkumsprisen, mens serien vant ytterlige to priser, blant annet beste dokumentarserie.

Ajkic er programleder i dokumentarserien *[[Rus (TV-serie)|Rus]]* som ble produsert i 2020 og 2021 av Pandora Film. Serien handler om norsk ungdom og rus. Den hadde premiere på NRK TV og NRK1 mandag 18. oktober. 2021. For serien vant Ajkic Gullruten 2022 i klassen beste programleder – nyhet, sport eller aktualitet.

I 2024 var han programleder for dokumentarserien *[[Leo og de farlige]]* hvor han møter flere innsatte som soner en forvaringsdom. Serien ble kåret til beste dokumentarserie mens Ajkic ble beste programleder – reality, livsstil og aktualitet under Gullruten 2025.

Han var bidragsyter til essaysamlingen *[[Tredjekultursbarn|Third culture kids]]* (Gyldendal, 2019).

## Priser og utmerkelser
* 2017: Fritt Ords honnør
* 2017: Gullruten 2017, beste mannlige programleder for *[[Flukt (TV-serie)|Flukt]]*
* 2017: Ole Vig-prisen
* 2019: Jonasprisen
* 2022: Gullruten 2022, beste programleder – nyhet, sport eller aktualitet for *[[Rus (TV-serie)|Rus]]*
* 2022: Erik Byes Minnepris
* 2024: Åpenhetsprisen, sammen med psykiater Randi Rosenqvist.
* 2025: Gullruten 2025, beste programleder – reality, livsstil og aktualitet for *[[Leo og de farlige]]*

### Nominasjoner
* 2013: Nominert til Gullruten 2013, publikumsprisen
* 2017: Nominert til Gullruten 2017, publikumsprisen for *[[Flukt (TV-serie)|Flukt]]*
* 2022: Nominert til Gullruten 2022, publikumsprisen for *[[Rus (TV-serie)|Rus]]*

## Fotnoter

## Referanser


## Eksterne lenker
* 
* 
*  Leo Ajkic hos NRK P3